Edizzjoni Provviżorja
KONKLUŻJONIJIET TAL-AVUKATA ĠENERALI
KOKOTT
ippreżentati fis‑26 ta’ Marzu 2026 (1)
Kawża C‑754/23 P
ST Jude Medical Coordination Center (SJM Coordination Center)
vs
Il‑Kummissjoni Ewropea
“Appell – Għajnuna mill-Istat – Skema ta’ għajnuna implimentata mir-Renju tal-Belġju – Deċiżjoni tat-taxxa bil-quddiem (tax ruling) – Eżenzjoni għal profitti eċċessivi – Kriterju ta’ stħarriġ tal-għajnuna mill-Istat fil-leġiżlazzjoni fiskali – Prassi amministrattiva illegali bħala għajnuna”
I.      Introduzzjoni
1.        Fil-kuntest tal-eżami fid-dawl tad-dritt dwar l-għajnuna mill-Istat ta’ prassi tal-awtoritajiet tat-taxxa tal-Istati Membri, il-Kummissjoni Ewropea u l-qrati tal-Unjoni Ewropea huma marbuta bl-interpretazzjoni mill-Istat Membru ta’ dispożizzjoni tal-leġiżlazzjoni fiskali nazzjonali meta din ma tkunx kompatibbli mal-formulazzjoni tad-dispożizzjoni?
2.        Din il-kwistjoni tinsab fil-qalba tal-appell ippreżentat minn SJM Coordination Center (iktar ’il quddiem l-“appellanti”) mis-sentenza tal-Qorti Ġenerali tal‑20 ta’ Settembru 2023(2) (iktar ’il quddiem is-“sentenza appellata”). Dan l-appell jagħmel parti minn sensiela ta’ appelli li dwarhom ser nippreżenta wkoll konklużjonijiet illum (3).
3.        Is-sentenza appellata tikkonċerna d-deċiżjoni tal-Kummissjoni tal‑11 ta’ Jannar 2006 (4) (iktar ’il quddiem id-“deċiżjoni kontenzjuża”), li fiha l-Kummissjoni kkunsidrat l-hekk imsejħa “skema fiskali għal profitti eċċessivi” (iktar ’il quddiem il-“prassi fiskali kontenzjuża”) applikata mill-awtoritajiet tat-taxxa Belġjani bejn l-2004 u l-2014 bħala għajnuna inkompatibbli mas-suq intern. Il-prassi fiskali kontenzjuża ppermettiet li jitnaqqas il-profitt taxxabbli tal-impriżi li jagħmlu parti minn grupp ta’ impriżi internazzjonali fil-Belġju permezz ta’ deċiżjonijiet fiskali bil-quddiem (tax rulings) (imsejħa wkoll “eżenzjonijiet ta’ profitti eċċessivi” jew “Excess Profits”).
4.        L-awtoritajiet tat-taxxa Belġjani bbażaw din il-prassi fuq dispożizzjoni tal-leġiżlazzjoni fiskali Belġjana, jiġifieri l-Artikolu 185(2)(b) tal-Code des impôts sur les revenus 1992 (il-Kodiċi tat-Taxxa fuq id-Dħul 1992, iktar ’il quddiem iċ- “CIR 92”). Skont il-formulazzjoni tagħha, din tippermetti li jiġu aġġustati l-profitti tal-impriża f’każijiet fejn ftehimiet li ma jikkonformawx mal-prinċipju ta’ distakkament influwenzaw il-profitt. Il-każ ewlieni ta’ applikazzjoni x’aktarx li jkun il-ftehim dwar il-prezzijiet ta’ trasferiment (5) li ma jikkonformawx mal-prinċipji ta’ distakkament. Kemm il-Kummissjoni, fid-deċiżjoni kontenzjuża, kif ukoll il-Qorti Ġenerali, fis-sentenza appellata, ikkonkludew li din il-prassi fiskali kontenzjuża kienet tikkostitwixxi deroga mid-dritt kollu Belġjan tat-taxxa fuq il-kumpanniji (bħala qafas ta’ referenza).
5.        Dan l-appell joffri lill-Qorti tal-Ġustizzja l-opportunità li tiddetermina sa fejn il-Kummissjoni u l-Qorti Ġenerali huma marbuta bl-interpretazzjoni nazzjonali ta’ dispożizzjoni meta jiddeterminaw il-leġiżlazzjoni fiskali nazzjonali “normali” bħala qafas ta’ referenza għall-evalwazzjoni fid-dawl tad-dritt dwar l-għajnuna mill-Istat. B’mod partikolari, din il-kwistjoni tqum fil-kawża ineżami minħabba li l-prassi fiskali kontenzjuża, ibbażata fuq l-Artikolu 185(2)(b) taċ-CIR 92, tikkostitwixxi prassi amministrattiva stabbilita sew fil-Belġju.
II.    Il-kuntest ġuridiku
A.      Id-dritt tal-Unjoni
6.        Il-kuntest ġuridiku tad-dritt tal-Unjoni huwa kkostitwit mill-Artikoli 107 u 108 TFUE.
B.      Id-dritt Belġjan
7.        Fil-Belġju, ir-regoli dwar it-tassazzjoni fuq id-dħul huma kkodifikati fiċ-CIR 92. Skont l-Artikolu 1(1) taċ-CIR 92, it-taxxa fuq id-dħul tinġabar, b’mod partikolari, fuq id-dħul globali tal-impriżi residenti, jiġifieri t-taxxa fuq il-kumpanniji.
8.        Permezz tal-Liġi tal‑21 ta’ Ġunju 2004 li jemenda ċ-CIR 92 u tal-Liġi tal‑24 ta’ Diċembru 2002 (6), il-Belġju introduċa regoli ġodda għal tranżazzjonijiet transkonfinali ta’ kumpanniji fi grupp, li jipprevedu aġġustamenti tal-profitt f’każ ta’ ftehimiet li ma jikkonformawx mal-prinċipju ta’ distakkament.
9.        L-Artikolu 185(2) taċ-CIR 92 jipprovdi:
“[G]ħal żewġ impriżi li jagħmlu parti minn grupp multinazzjonali ta’ impriżi assoċjati, u fir-rigward tar-relazzjonijiet transkonfinali reċiproċi tagħhom:
a)      meta ż-żewġ impriżi jkunu marbuta, fir-relazzjonijiet kummerċjali jew finanzjarji tagħhom, minn kundizzjonijiet miftiehma jew imposti fuqhom li huma differenti minn dawk li kienu jiġu miftiehma bejn impriżi indipendenti, il-profitti li, mingħajr dawn il-kundizzjonijiet, kienu jkunu ġġenerati minn waħda minn dawn l-impriżi, iżda li ma setgħux jiġu ġġenerati minħabba dawn il-kundizzjonijiet, jistgħu jiġu inklużi fil-profitti ta’ din l-impriża;
b)      meta l-profitti ta’ impriża jinkludu profitti inklużi wkoll fil-profitti ta’ impriża oħra u l-profitti hekk attribwiti jkunu profitti li kienu jsiru minn din l-impriża l-oħra li kieku l-kundizzjonijiet miftiehma bejn iż-żewġ impriżi kienu l-istess bħal dawk li kienu jiġu miftiehma bejn impriżi indipendenti, il-profitti tal-ewwel impriża għandhom jiġu aġġustati b’mod xieraq.
Il-paragrafu 1 japplika b’deċiżjoni bil-quddiem bla ħsara għall-applikazzjoni tal-Konvenzjoni dwar il-ħelsien mit-taxxa doppja.”
10.      Mill-espożizzjoni tal-motivi tal-liġi jirriżulta li din id-dispożizzjoni hija intiża sabiex timplimenta l-prinċipju ta’ distakkament fis-sitwazzjonijiet transkonfinali (7).
11.      Il-pożizzjoni tal-awtoritajiet tat-taxxa Belġjani dwar l-interpretazzjoni ta’ din id-dispożizzjoni hija stabbilita f’ċirkulari tal‑4 ta’ Lulju 2006, li essenzjalment ittenni l-memorandum spjegattiv tal-liġi (8) Barra minn hekk, il-Ministru għall-Finanzi Belġjan ħa pożizzjoni, b’mod partikolari bi tweġiba għal diversi mistoqsijiet parlamentari, dwar l-applikazzjoni tal-Artikolu 185(2)(b) taċ-CIR 92 (9).
III. Il-fatti u l-proċedura preċedenti
A.      Il-fatti li taw lok għall-kawża
12.      Matul il-perijodu bejn is-sena 2004 u s-sena 2014, l-awtorità kompetenti fil-qasam tad-deċiżjonijiet tat-taxxa bil-quddiem ipproċediet, permezz ta’ 66 deċiżjoni fiskali bil-quddiem, għal tnaqqis tal-profitt taxxabbli fil-Belġju għal 55 impriża residenti fil-Belġju li jappartjenu lil gruppi multinazzjonali, fuq il-bażi tal-Artikolu 185(2)(b) taċ-CIR 92.
13.      F’dan ir-rigward, fuq talba tal-persuni taxxabbli, l-awtorità kompetenti ma bbażatx ruħha fuq prezzijiet ta’ trasferiment stabbiliti minnhom stess, iżda qabblet il-profitt tal-impriżi Belġjani mal-profitt medju ta’ impriża individwali paragunabbli (10). Ir-riżultat ta’ dan il-paragun kien perċentwali li tesprimi d-differenza bejn il-profitt reali tal-persuni taxxabbli u l-profitt medju ipotetiku ta’ impriża individwali. Sa din il-perċentwali, il-profitt ma kienx suġġett għat-taxxa matul il-ħames snin sussegwenti. Fuq talba tal-persuni taxxabbli, in-natura u l-ammont tal-bażi tat-taxxa għalhekk inbidlu, minflok il-profitt konkretament miksub (li jirrifletti l-kapaċità reali skont il-leġiżlazzjoni fiskali Belġjana), profitt imnaqqas biss serva bħala l-bażi tat-taxxa. F’dan ir-rigward, wieħed jista’ jitkellem dwar tassazzjoni ta’ profitt medju ipotetiku (11).
14.      Permezz tad-deċiżjoni kontenzjuża, il-Kummissjoni qieset li t-tnaqqis fil-profitti mogħti mill-awtorità Belġjana kompetenti minn din il-prassi fiskali kien jikkostitwixxi skema ta’ għajnuna, fis-sens tal-Artikolu 107(1) TFUE, inkompatibbli mas-suq intern u applikat bi ksur tal-Artikolu 108(3) TFUE.
15.      Barra minn hekk, il-Kummissjoni ordnat l-irkupru tal-għajnuna mogħtija b’dan il-mod mingħand il-benefiċjarji, li l-lista definittiva tagħhom kellha tiġi stabbilita fi stadju iktar tard mill-Belġju. Madankollu, fl-anness tad-deċiżjoni kontenzjuża, il-Kummissjoni diġà elenkat 55 benefiċjarju, inkluża l-appellanti, għal skopijiet ta’ informazzjoni fuq il-bażi ta’ informazzjoni pprovduta mill-Belġju. Barra minn hekk, il-Kummissjoni ordnat li kwalunkwe ammont li ma jistax jiġi rkuprat mingħand il-benefiċjarji jiġi rkuprat “mingħand il-grupp li jagħmel parti minnu l-benefiċjarju tal-għajnuna”.
B.      Il-proċedura quddiem il-Qorti Ġenerali u s-sentenza appellata
16.      Fid‑29 ta’ Lulju 2016, ir-rikorrenti ppreżentat rikors għal annullament kontra d-deċiżjoni kontenzjuża, irreġistrat bin-numru tal-Kawża T‑420/16.
17.      Ir-rikorrenti invokat għaxar motivi fl-ewwel istanza (12). Permezz tagħhom, hija kkontestat, essenzjalment, il-klassifikazzjoni tal-prassi fiskali kontenzjuża bħala skema ta’ għajnuna u bħala vantaġġ selettiv. Hija invokat ukoll il-kompetenza tal-Kummissjoni sabiex tadotta d-deċiżjoni kontenzjuża, ksur tad-dritt tagħhom għal smigħ, nuqqas ta’ motivazzjoni tad-deċiżjoni kontenzjuża kif ukoll diversi żbalji ta’ liġi li jirriżultaw mill-ordni ta’ rkupru tal-għajnuna.
18.      Permezz ta’ digriet tas‑16 ta’ Frar 2018, il-Qorti Ġenerali ssospendiet, inter alia, il-proċeduri fil-Kawża T‑420/16 li tat lok għas-sentenza appellata sal-adozzjoni tad-deċiżjoni li ttemm il-proċedura fil-Kawżi T‑131/16 u T‑263/16.
19.      Fis-sentenza tagħha tal‑14 ta’ Frar 2019 (13) fil-kawżi msemmija hawn fuq, il-Qorti Ġenerali annullat id-deċiżjoni kontenzjuża minħabba li l-Kummissjoni kienet assumiet b’mod żbaljat l-eżistenza ta’ skema ta’ għajnuna Wara appell ippreżentat mill-Kummissjoni minn din is-sentenza, il-Qorti tal-Ġustizzja tat is-sentenza tagħha tas‑16 ta’ Settembru 2016 (14). Hija annullat is-sentenza tal-Qorti Ġenerali minħabba li l-adozzjoni ta’ skema ta’ għajnuna mill-Kummissjoni ma setgħetx tiġi kkritikata u bagħtet lura l-kawża quddiem il-Qorti Ġenerali. Fl-ewwel kawża, il-Qorti Ġenerali kienet għadha ma eżaminatx jekk id-deċiżjonijiet tat-taxxa bil-quddiem kinux jikkostitwixxu għajnuna mill-Istat u jekk l-irkupru ta’ din l-għajnuna kienx ġie ordnat ġustament. Il-Qorti Ġenerali għandha tagħmel konstatazzjonijiet f’dan is-sens fil-kuntest tat-tieni proċedura (15).
20.      Fis‑26 ta’ April 2022, il-Qorti Ġenerali ddeċidiet li tkompli l-proċedura, skont l-Artikolu 71(3) tar-Regoli tal-Proċedura.
21.      Permezz tas-sentenza appellata tal‑20 ta’ Settembru 2017, il-Qorti Ġenerali ċaħdet l-imsemmija rikorsi.
IV.    Il-proċeduri quddiem il-Qorti tal-Ġustizzja
22.      L-appellanti ppreżentat dan l-appell fis‑6 ta’ Diċembru 2023. Hija titlob li l-Qorti tal-Ġustizzja jogħġobha:
–        tannulla s-sentenza appellata;
–        tannulla d-deċiżjoni kontenzjuża;
–        sussidjarjament, tannulla d-deċiżjoni kontenzjuża sa fejn din tordna l-irkupru mingħand l-appellanti;
–        sussidjarjament, tibgħat lura l-kawża quddiem il-Qorti Ġenerali;
–        tikkundanna lill-Kummissjoni għall-ispejjeż tal-appell u tal-proċeduri quddiem il-Qorti Ġenerali.
23.      Il-Kummissjoni titlob li
l-Qorti tal-Ġustizzja tiċħad l-appelli u tikkundanna lill-appellanti għall-ispejjeż.
24.      Il-partijiet ikkonċernati kollha ppreżentaw osservazzjonijiet bil-miktub quddiem il-Qorti tal-Ġustizzja. Il-Qorti tal-Ġustizzja ddeċidiet li ma żżommx seduta għas-sottomissjonijiet orali skont l-Artikolu 76(2) tar-Regoli tal-Proċedura.
V.      Evalwazzjoni ġuridika
25.      Insostenn tal-appell tagħha, l-appellanti tinvoka ħdax-il aggravju. Permezz tal-ewwel erba’ aggravji tagħha, hija tikkontesta l-konstatazzjoni tal-Qorti Ġenerali li l-Kummissjoni ddefinixxiet b’mod korrett il-qafas ta’ referenza u kklassifikat ġustament il-prassi fiskali kontenzjuża bħala deroga minnu (ara, f’dan ir-rigward, il-punt A iktar ’il quddiem). Fil-kuntest tal-ħames u tas-sitt aggravju tagħha, hija tikkritika lill-Qorti Ġenerali talli kkunsidrat b’mod żbaljat li l-prassi fiskali kontenzjuża kienet selettiva (ara, f’dan ir-rigward, il-punt B iktar ’il quddiem). Is-seba’ u t-tmien aggravju huma diretti kontra l-konstatazzjoni tal-eżistenza ta’ vantaġġ (ara, f’dan ir-rigward, il-punt C iktar ’il quddiem). Permezz tad-disa’ u tal-għaxar aggravju tagħha, l-appellanti tinvoka ksur tal-obbligu ta’ motivazzjoni kif ukoll tad-dritt tagħha għal amministrazzjoni tajba (ara, f’dan ir-rigward, il-punti D u E iktar ’il quddiem). Finalment, l-ispjegazzjonijiet dwar il-metodu ta’ rkupru li jinsabu fid-deċiżjoni kontenzjuża huma vvizzjati bi żbalji ta’ liġi (ara, fir-rigward tal-ħdax‑il aggravju, il-punti F iktar ’il quddiem).
A.      Fuq id-determinazzjoni tal-kuntest ta’ referenza
26.      Permezz tal-ewwel erba’ aggravji tagħha, l-appellanti tinvoka, essenzjalment, żbalji ta’ liġi mwettqa mill-Qorti Ġenerali fid-determinazzjoni tal-qafas ta’ referenza. Hija ssostni li, fid-determinazzjoni tal-qafas ta’ referenza, il-Qorti Ġenerali ma ħaditx inkunsiderazzjoni l-prassi ta’ interpretazzjoni tal-Artikolu 185(2)(b) taċ-CIR 92, irrikonoxxuta fil-Belġju, u minflok, ibbażat ruħha, b’mod żbaljat, fuq l-interpretazzjoni tagħha stess tad-dritt Belġjan (ara f’dan ir-rigward il-punti 31 et seq.). Dan jirriżulta, qabelxejn, mill-fatt li l-Qorti Ġenerali, b’mod żbaljat, eżiġiet aġġustament minn qabel minn awtorità tat-taxxa oħra sabiex twettaq aġġustament fiskali favur il-persuna taxxabbli (ara f’dan ir-rigward il-punti 55 et seq. iktar ’il quddiem).
1.      Id-determinazzjoni tal-qafas ta’ referenza bħala kundizzjoni għall-eżami tal-għajnuna mill-Istat
27.      Skont ġurisprudenza stabbilita (16) tal-Qorti tal-Ġustizzja, sabiex miżura tiġi kklassifikata bħala “għajnuna mill-Istat” fis-sens tal-Artikolu 107(1) TFUE, huwa neċessarju
l-ewwel, li l-miżura tikkostitwixxi intervent tal-Istat jew tinvolvi l-użu ta’ riżorsi tal-Istat. It-tieni, din il-miżura għandha tkun ta’ natura li taffettwa l-kummerċ bejn l-Istati Membri. It-tielet, hija għandha tagħti vantaġġ selettiv lill-benefiċjarju. Ir-raba’, għandha toħloq distorsjoni jew thedded li toħloq distorsjoni tal-kompetizzjoni.
28.      L-unika problema hawnhekk hija l-eżistenza ta’ vantaġġ selettiv. Fir-rigward tal-miżuri fiskali, skont il-ġurisprudenza stabbilita (17) tal-Qorti tal-Ġustizzja, is-selettività għandha tiġi ddeterminata f’diversi stadji. Fl-ewwel stadju għandha tiġi identifikata l-iskema fiskali komuni jew “normali” applikabbli fl-Istat Membru kkonċernat identifikata bħala qafas ta’ referenza. Huwa minn din l-iskema fiskali komuni jew “normali” li għandu, fit-tieni stadju, jiġi evalwat jekk il-miżura fiskali inkwistjoni tidderogax mill-imsemmija skema komuni, sa fejn hija tintroduċi differenzazzjonijiet bejn operaturi ekonomiċi li, fid-dawl tal-għan imfittex minn din l-iskema komuni, ikunu jinsabu f’sitwazzjoni fattwali u legali komparabbli. Jekk tkun ġiet ikkonstatata deroga mit-“tassazzjoni normali”, għandu, fl-aħħar stadju, jiġi eżaminat jekk id-deroga hijiex iġġustifikata.
2.      Il-konstatazzjonijiet tal-Qorti Ġenerali
29.      Il-Qorti Ġenerali ssegwi r-raġunament segwit mill-Kummissjoni fid-deċiżjoni kontenzjuża, li jgħid li l-prassi fiskali kontenzjuża tikkostitwixxi deroga mil-leġiżlazzjoni fiskali Belġjana bħala qafas ta’ referenza (18). Din il-prassi ma hija prevista minn ebda dispożizzjoni taċ-CIR 92 u, b’mod partikolari, ma tistax tkun ibbażata fuq l-Artikolu 185(2)(b) taċ-CIR 92. Il-Qorti Ġenerali enfasizzat li l-Kummissjoni ma eskludietx mill-qafas ta’ referenza l-Artikolu 185(2)(b) taċ-CIR 92, iżda l-applikazzjoni (illegali) tiegħu (19).
30.      L-awtoritajiet tat-taxxa Belġjani applikaw sistematikament ir-regola contra legem billi għamlu tnaqqis tal-profitti fil-kuntest tad-deċiżjonijiet tat-taxxa bil-quddiem. Minn naħa, il-formulazzjoni tal-Artikolu 185(2)(b) taċ-CIR 92 tapplika biss,
jekk teżisti relazzjoni transkonfinali bejn żewġ impriżi assoċjati u l-profitt li għandu jiġi aġġustat diġà huwa inkluż diġà (20) fil-profitt tal-impriża l-oħra u jekk il-profitt hekk inkluż huwiex dak li kien isir minn din il-kumpannija l-oħra f’kundizzjonijiet ta’ distakkament (21). Min-naħa l-oħra, il-prassi li tikkonsisti fl-esklużjoni mit-taxxa fuq il-kumpanniji ta’ perċentwali tal-profitt bħala profitt eċċessiv ma ssib ebda bażi fit-test tal-liġi (22).
3.      Fuq id-determinazzjoni tal-qafas ta’ referenza mill-Qorti Ġenerali
31.      Sabiex jiġi ddeterminat jekk dawn il-konstatazzjonijiet tal-Qorti Ġenerali humiex ivvizzjati bi żball ta’ liġi, l-ewwel ser neżamina l-oġġezzjoni tal-appellanti li l-Qorti Ġenerali ddeterminat b’mod żbaljat il-qafas ta’ referenza billi injorat il-prassi ta’ interpretazzjoni tal-Artikolu 185(2)(b) taċ-CIR 92, irrikonoxxuta fil-Belġju, u minflok ibbażat ruħha fuq l-interpretazzjoni tagħha stess. F’dan ir-rigward, ser nispjega f’liema limiti l-Kummissjoni u l-qrati tal-Unjoni huma marbuta bl-interpretazzjoni ta’ dispożizzjoni fiskali nazzjonali mogħtija mill-Istat Membru fid-determinazzjoni tal-qafas ta’ referenza (u, għaldaqstant, ukoll il-kwistjoni dwar l-eżistenza ta’ deroga minnu) (ara punti 32 et seq. u l-punti 37 et seq. iktar ’il quddiem) (23). Imbagħad ser neżamina jekk il-Qorti Ġenerali applikatx dan il-kriterju mingħajr ma wettqet żball ta’ liġi u jekk iddeċidietx b’mod korrett li l-prassi fiskali kontenzjuża ma tifformax parti mill-qafas ta’ referenza (ara l-punti 46 et seq. iktar ’il quddiem).
a)      Prinċipju: rabta mal-evalwazzjoni tal-Istat Membru fid-determinazzjoni tal-qafas ta’ referenza
32.      Fid-determinazzjoni tal-qafas ta’ referenza, il-Kummissjoni u l-qrati tal-Unjoni huma, bħala prinċipju, marbuta bit-tfassil u bl-interpretazzjoni tal-leġiżlazzjoni fiskali nazzjonali mill-Istat Membru (24). Din ir-rabta mas-sistema nazzjonali sservi qabel kollox sabiex tipproteġi l-awtonomija fiskali tal-Istati Membri. Din tikkostitwixxi wkoll l-espressjoni tal-prinċipju ta’ legalità tat-tassazzjoni, li l-Qorti tal-Ġustizzja rrikonoxxiet bħala prinċipju ġenerali tad-dritt tal-ordinament ġuridiku tal-Unjoni (25).
33.      Konsegwentement, il-Qorti tal-Ġustizzja ġustament titlaq ukoll mill-prinċipju li l-Istati Membri għandhom marġni ta’ evalwazzjoni fir-rigward tal-iskemi ta’ għajnuna fil-forma ta’ liġijiet fiskali ġenerali u, inversament, li l-kriterju ta’ stħarriġ tal-Kummissjoni u tal-qrati tal-Unjoni ġie rtirat (26). Il-Qorti tal-Ġustizzja enfasizzat għalhekk li, fl-istat attwali tal-armonizzazzjoni tad-dritt fiskali tal-Unjoni, l-Istati Membri huma liberi li jistabbilixxu s-sistema fiskali li huma jqisu l-iktar xierqa (27). Din id-diskrezzjoni tal-Istati Membri tkopri d-determinazzjoni tal-karatteristiċi bażiċi ta’ kull taxxa u tapplika b’mod partikolari għall-implimentazzjoni u t-tfassil tal-prinċipju ta’ distakkament għat-tranżazzjonijiet bejn impriżi assoċjati (28).
34.      Huwa f’dan is-sens li għandhom jinftiehmu s-sentenzi mogħtija mill-Qorti tal-Ġustizzja fil-kawżi Amazon u Engie (29). Fil-kawża Engie, il-Qorti tal-Ġustizzja ppreċiżat li, fid-determinazzjoni tal-qafas ta’ referenza, il-Kummissjoni hija, bħala prinċipju, obbligata taċċetta l-interpretazzjoni tad-dispożizzjonijiet rilevanti tad-dritt nazzjonali mill-Istat Membru kkonċernat, sakemm din l-interpretazzjoni tkun kompatibbli mal-formulazzjoni ta’ dawn id-dispożizzjonijiet (30). Fil-kawża Amazon, il-Qorti tal-Ġustizzja kkonkludiet, fost l-oħrajn, li l-Kummissjoni kienet applikat b’mod illegali l-linji gwida tal-OECD dwar il-prezzijiet ta’ trasferiment mingħajr ma wriet li dawn il-linji gwida kienu ġew espressament inklużi – kompletament jew parzjalment – fid-dritt Lussemburgiż (31).
35.      B’segwitu għal din il-ġurisprudenza, il-Qorti tal-Ġustizzja enfasizzat, fil-kawża Prezydent Miasta Mielca, l-awtonomija fiskali tal-Istati Membri. Għalhekk, meta jiddefinixxu l-karatteristiċi kostituttivi ta’ tassazzjoni, l-Istati Membri jistgħu jsegwu, minbarra għan purament fiskali, għanijiet oħra li għalhekk jagħmlu wkoll parti mill-qafas ta’ referenza rilevanti (32). Din hija r-raġuni għaliex il-Qorti tal-Ġustizzja kkunsidrat li eżenzjoni ġenerali mit-taxxa fuq il-proprjetà immobbli fuq l-artijiet li jagħmlu parti mill-infrastruttura ferrovjarja u mqiegħda għad-dispożizzjoni ta’ impriżi oħra tat-trasport ferrovjarju kienet tagħmel parti mill-qafas ta’ referenza (33).
36.      F’dan ir-rigward, il-punt tat-tluq tal-ilment tal-appellanti huwa korrett: Il-qafas ta’ referenza għandu, bħala prinċipju, jiġi ddeterminat abbażi tat-tfassil u tal-interpretazzjoni tal-Istat Membru.
b)      Eċċezzjoni: tfassil manifestament inkonsistenti jew applikazzjoni evidenti tal-liġi contra legem
37.      Madankollu, il-limiti ta’ dan il-marġni ta’ evalwazzjoni tal-Istati Membri fid-determinazzjoni tal-qafas ta’ referenza jinqabżu jew meta l-liġi fiskali tkun imfassla b’mod manifestament inkonsistenti (ara l-punt 41), jew meta l-awtoritajiet nazzjonali japplikaw b’mod manifest il-leġiżlazzjoni fiskali contra legem (u għalhekk inkoerenti) (punti 42 et seq.). Il-kriterju ta’ stħarriġ li għandu jiġi applikat huwa limitat, f’dan ir-rigward, għal sempliċi stħarriġ tal-plawżibbiltà (taħt il-punti 38 et seq.).
1)      Fuq il-kriterju ta’ referenza: stħarriġ tal-plawżibbiltà
38.      Il-Kummissjoni u l-qrati tal-Unjoni huma limitati għal stħarriġ tal-plawżibbiltà meta jeżaminaw jekk il-liġijiet tat-taxxa nazzjonali humiex imfassla b’mod inkonsistenti jew jekk il-liġijiet tat-taxxa nazzjonali humiex applikati contra legem (34).
39.      Din il-limitazzjoni għal stħarriġ tal-plawżibbiltà tipprekludi, minn naħa, li l-Kummissjoni u l-qrati tal-Unjoni jkunu obbligati jeżaminaw il-korretteza tal-interpretazzjoni fid-dettall ta’ 27 ordinament ġuridiku fiskali differenti u li, minħabba f’hekk, dawn ikunu diġà jistgħu “jispiċċaw taħt piż kbir wisq” minn perspettiva purament kwantitattiva (35). Min-naħa l-oħra, hija tevita li l-Kummissjoni ssir de facto l-uffiċċju tat-taxxa superjuri u li l-qrati tal-Unjoni jsiru kważi qrati superjuri tal-finanzi permezz tal-istħarriġ tad-deċiżjonijiet tal-Kummissjoni. Fil-fatt, fil-każ ta’ stħarriġ limitat għall-plawżibbiltà, kull sempliċi żball ta’ liġi mwettaq f’avviż ta’ taxxa ma jikkostitwixxix deroga mill-qafas ta’ referenza. Konsegwentement, il-Kummissjoni u l-qrati tal-Unjoni lanqas ma huma obbligati jeżaminaw il-legalità kollha tagħhom (36).
40.      Għalhekk, għandu jiġi eżaminat biss, fil-livell tal-Unjoni, jekk it-tfassil tal-liġijiet fiskali nazzjonali humiex manifestament inkonsistenti jew jekk l-applikazzjoni tagħhom hijiex manifestament contra legem. Dan huwa l-każ meta t-tfassil u l-applikazzjoni minn parti terza, bħall-Kummissjoni jew il-qrati tal-Unjoni, ma jkunux jistgħu jiġu spjegati b’mod plawżibbli (37).
2)      Tfassil manifestament inkonsistenti
41.      Fil-fatt, il-limiti tal-marġni ta’ evalwazzjoni li l-Istati Membri għandhom sabiex ifasslu s-sistema fiskali tagħhom jinqabżu meta l-Istati Membri jabbużaw mil-leġiżlazzjoni fiskali tagħhom sabiex jagħtu vantaġġi lil ċerti impriżi “bi ksur tad-dritt dwar l-għajnuna mill-Istat” (38). Tali abbuż tal-awtonomija fiskali jista’ jiġi preżunt fit-tfassil manifestament inkonsistenti tal-leġiżlazzjoni fiskali (39). Għalhekk, fil-ġurisprudenza reċenti tagħha, il-Qorti tal-Ġustizzja tqis li deċiżjoni fiskali ġenerali li timponi piż fiskali tmur kontra d-dritt tal-Unjoni meta tkun ġiet imfassla b’mod manifestament diskriminatorju sabiex jiġu evitati r-rekwiżiti li jirriżultaw mid-dritt tal-Unjoni fil-qasam tal-għajnuna mill-Istat (40). Għaldaqstant, differenzjazzjonijiet ġenerali fil-leġiżlazzjoni fiskali nazzjonali ma jagħmlux parti mill-qafas ta’ referenza meta dawn ma jkunu bbażati fuq ebda bażi razzjonali fi ħdan il-qafas ta’ referenza, jiġifieri fil-leġiżlazzjoni fiskali nazzjonali (41).
3)      Applikazzjoni manifesta tal-liġi contra legem
42.      Madankollu, il-limiti tal-marġni ta’ evalwazzjoni li għandu l-Istat Membru sabiex jiddetermina l-qafas ta’ referenza jinqabżu wkoll meta l-applikazzjoni tal-leġiżlazzjoni fiskali nazzjonali tmur manifestament kontra l-formulazzjoni tad-dispożizzjoni fiskali. Għalhekk, meta l-awtoritajiet nazzjonali japplikaw dispożizzjoni fiskali li tmur manifestament kontra l-formulazzjoni tagħha, il-Kummissjoni u l-qrati tal-Unjoni ma humiex marbuta b’din il-prassi ta’ applikazzjoni sabiex jiddeterminaw il-qafas ta’ referenza.
43.      Dan peress li, f’dan il-każ, l-awtoritajiet nazzjonali jikkontradixxu preċiżament il-leġiżlazzjoni fiskali nazzjonali “normali” adottata mil-leġiżlatur nazzjonali fl-eżerċizzju tal-awtonomija fiskali tiegħu. Mill-prinċipju tal-legalità tat-tassazzjoni (42) jirriżulta wkoll li l-awtonomija fiskali tal-Istati Membri hija eżerċitata primarjament mil-leġiżlatur nazzjonali. Minn dan isegwi li l-liġi nazzjonali tikkostitwixxi l-punt ta’ riferiment prinċipali sabiex jiġi ddeterminat il-qafas ta’ referenza. Ċertament, bħala prinċipju, hija l-applikazzjoni mill-awtoritajiet nazzjonali li hija determinanti f’dan ir-rigward. Madankollu, jekk ikun hemm kontradizzjoni ċara bejn il-formulazzjoni tal-liġi u l-applikazzjoni tagħha, il-formulazzjoni tal-liġi tibqa’ rilevanti għad-determinazzjoni tal-qafas ta’ referenza.
44.      Huwa għalhekk li, fil-ġurisprudenza reċenti tagħha, il-Qorti tal-Ġustizzja ddikjarat li, meta tiddetermina l-qafas ta’ referenza, il-Kummissjoni hija, bħala prinċipju, obbligata taċċetta l-interpretazzjoni tad-dispożizzjonijiet rilevanti tad-dritt nazzjonali mill-Istat Membru kkonċernat “sakemm din l-interpretazzjoni tkun kompatibbli mal-formulazzjoni ta’ din id-dispożizzjoni” (43).
45.      Għaldaqstant, mill-awtonomija fiskali jirriżulta, minn naħa, li l-formulazzjoni tal-liġi tikkostitwixxi l-punt ta’ riferiment tal-eżami tal-qafas ta’ referenza. Min-naħa l-oħra, l-eżami ta’ deroga mill-formulazzjoni tal-liġi huwa limitat għal stħarriġ tal-plawżibbiltà (44).
c)      Fuq l-applikazzjoni tal-kriterju ta’ stħarriġ
46.      Bl-applikazzjoni ta’ dan il-kriterju, il-Qorti Ġenerali ma wettqitx żball ta’ liġi meta kkonfermat il-qafas ta’ referenza tal-Kummissjoni meta kkunsidrat mhux l-Artikolu 185(2)(b) taċ-CIR 92, iżda l-applikazzjoni tiegħu manifestament illegali bħala deroga mill-qafas ta’ referenza, jiġifieri d-dritt Belġjan tat-taxxa fuq il-kumpanniji.
1)      Inkonsistenza manifesta tal-Artikolu 185(2)(b) taċ-CIR 92?
47.      L-Artikolu 185(2)(b) taċ-CIR 92 ma huwiex manifestament inkonsistenti. Għall-kuntrarju, huwa konsistenti mas-sistema fiskali Belġjana sa fejn huwa intiż li jiżgura tassazzjoni adegwata f’kull Stat. Fl-istess ħin, it-taxxa doppja ekonomika tista’ tiġi evitata meta jiġu aġġustati l-kundizzjonijiet ta’ distakkament li influwenzaw il-profitti (l-aġġustament tal-prezzijiet ta’ trasferiment (45) għandu jkun il-każ ewlieni ta’ applikazzjoni) fi ħdan grupp multinazzjonali.
48.      Skont il-formulazzjoni tiegħu, l-Artikolu 185(2)(a) u (b) taċ-CIR 92 jippermetti lill-awtorità kompetenti, pereżempju, li taġġusta fiskalment il-prezzijiet tat-tranżazzjonijiet transkonfinali bejn żewġ impriżi ta’ grupp multinazzjonali skont il-prinċipju ta’ distakkament. Dan ifisser li, mill-perspettiva fiskali, is-servizz bejn żewġ impriżi assoċjati huwa rċevut fuq il-bażi ta’ prezz li impriżi indipendenti kienu jiftiehmu bejniethom. L-Artikolu 185(2)(a) taċ-CIR 92 jippermetti li l-profitt iddeterminat fuq il-bażi ta’ dan il-prezz (ipotetiku) jiġi attribwit lill-impriża “korretta” għal finijiet fiskali. B’mod simetriku, l-Artikolu 185(2)(b) taċ-CIR 92 jippermetti li jitnaqqas il-profitt tat-tranżazzjoni transkonfinali (billi jiġi aġġustat il-prezz skont il-kundizzjonijiet ta’ distakkament) jekk dan ikun inkluż ukoll fil-profitt tal-impriża l-oħra. B’dan il-mod, taxxa ekonomika doppja tal-istess profitt minn żewġ kredituri fiskali tista’ tiġi evitata billi jittieħed inkunsiderazzjoni, fl-aħħar mill-aħħar, il-prezz ta’ trasferiment aġġustat fl-Istat l-ieħor.
2)      Applikazzjoni manifestament illegali tal-Artikolu 185(2)(b) taċ-CIR 92 permezz tal-prassi fiskali kontenzjuża
49.      B’kuntrast ma’ dan, l-awtoritajiet Belġjani jqisu li s-sens tal-Artikolu 185(2)(b) taċ-CIR 92 jikkonsisti f’li jiġi żgurat li impriża Belġjana li tappartjeni għal grupp multinazzjonali tkun suġġetta għat-taxxa biss fuq il-profitti li impriża individwali kienet tagħmel ukoll. Profitti li jaqbżu dan il-limitu jkunu dovuti għal sinerġiji, għal ekonomiji ta’ skala jew għal vantaġġi oħra li jirriżultaw mill-parteċipazzjoni fi grupp multinazzjonali. Dawn il-vantaġġi ma jeżistux għal impriża individwali paragunabbli u għalhekk għandhom jiġu eżentati (46). Din hija r-raġuni għaliex, fuq talba tal-persuni taxxabbli, ġie impost biss il-profitt (ipotetiku) ta’ impriża individwali paragunabbli.
50.      Din l-interpretazzjoni u l-prassi fiskali kontenzjuża li tirriżulta minnha manifestament ma humiex kompatibbli mal-formulazzjoni tal-Artikolu 185(2)(b) taċ-CIR 92 u għalhekk ma jagħmlux parti mill-qafas ta’ referenza.
51.      L-Artikolu 185(2)(b) taċ-CIR 92 jippreżupponi li “l-kundizzjonijiet miftiehma bejn iż-żewġ impriżi kienu jkunu bħal dawk miftiehma bejn kumpanniji indipendenti”. Barra minn hekk, kif jirriżulta mis-sentenza introduttiva tal-Artikolu 185(2) taċ-CIR 92, din id-dispożizzjoni tapplika biss għar-“relazzjonijiet transkonfinali reċiproċi” ta’ impriżi affiljati.
52.      Għall-kuntrarju, il-kriterju ta’ relazzjoni kummerċjali transkonfinali konkreta u ta’ eventwali kundizzjonijiet miftiehma f’dan ir-rigward ma għandu ebda rwol fil-prassi fiskali kontenzjuża. It-tnaqqis tal-bażi tat-taxxa skatta indipendentement mir-relazzjonijiet kummerċjali transkonfinali. Dan ma kienx jikkonċerna l-applikazzjoni tal-prinċipju ta’ distakkament, pereżempju, għall-prezzijiet ta’ trasferiment, iżda kien jikkonċerna t-tnaqqis tal-profitt totali tal-impriża Belġjana għal profitt ipotetiku. Lanqas ma huwa stabbilit sa fejn l-appellanti ftiehmet, matul il-perijodu inkwistjoni, dwar prezz għas-servizzi fi ħdan il-grupp (provvisti u servizzi) li jirriżultaw minn relazzjonijiet transkonfinali.
53.      Din l-applikazzjoni tad-dispożizzjoni ma tistax tiġi spjegata b’mod plawżibbli. Fil-fatt, ir-rekwiżit ta’ relazzjoni kummerċjali transkonfinali konkreta u l-ftehim ta’ kundizzjonijiet bejn żewġ impriżi jistgħu wkoll jiġu faċilment dedotti minn din id-dispożizzjoni bħall-assenza ta’ dawn il-kundizzjonijiet fil-prassi fiskali kontenzjuża.
d)      Konklużjoni intermedjarja
54.      Il-prassi fiskali kontenzjuża ma tidhirx li tista’ tkun ibbażata fuq id-dispożizzjonijiet tal-Artikolu 185(2)(b) taċ-CIR 92. Minn dan isegwi li l-Qorti Ġenerali ġustament ikkonfermat l-interpretazzjoni tal-Kummissjoni li tgħid li din ma tagħmilx parti mill-qafas ta’ referenza, iżda titbiegħed minnu. Għaldaqstant, it-tieni lment tal-ewwel aggravju huwa infondat.
4.      Fuq l-aġġustament unilaterali tal-profitti favur il-persuna taxxabbli
55.      Konsegwentement, ma huwiex neċessarju li jiġi ddeterminat jekk il-prassi fiskali kontenzjuża hijiex ukoll manifestament kuntrarja għall-formulazzjoni tal-Artikolu 185(2)(b) taċ-CIR 92 anki f’aspetti oħra. Fil-fatt, anki jekk – kif targumenta l-appellanti fit-tieni aggravju tagħha – ma kienx jeżisti ksur manifest ieħor tal-formulazzjoni, l-ewwel aggravju ma huwiex fondat.
56.      Dan japplika b’mod partikolari għall-oġġezzjoni tal-appellanti li l-Qorti Ġenerali żbaljat meta qieset li l-ewwel aġġustament li diġà sar barra mill-pajjiż (l-ewwel aġġustament fiskali iktar ’il fuq) kien jikkostitwixxi kundizzjoni għall-applikazzjoni tal-Artikolu 185(2)(b) taċ-CIR 92. Għall-finijiet ta’ kompletezza biss, għandu jiġi osservat li l-argument tal-appellanti huwa bbażat fuq qari żbaljat tas-sentenza appellata. Fil-fatt, il-Qorti Ġenerali ma bbażatx ruħha fuq il-fatt li l-“profitti eċċessivi” eżentati fil-Belġju kienu wkoll intaxxati fl-Istat l-ieħor. Il-Qorti Ġenerali sempliċement eżiġiet li dawn jiġu inklużi wkoll fil-profitti ta’ impriża oħra tal-grupp.
5.      Konklużjoni tal-eżami tal-ewwel aggravju
57.      Konsegwentement, il-Qorti Ġenerali ma wettqitx żball ta’ liġi meta kkonstatat li l-Kummissjoni ġustament qieset, minħabba l-interpretazzjoni contra legem evidenti, li l-prassi fiskali kontenzjuża ma kinitx tagħmel parti mill-qafas ta’ referenza tat-taxxa Belġjana fuq il-kumpanniji. L-ewwel erba’ aggravji tal-appellanti huma, għaldaqstant, infondati.
B.      Fuq il-klassifikazzjoni bħala miżura selettiva
58.      Permezz tal-ħames u tas-sitt aggravju tagħha, l-appellanti tikkontesta l-konstatazzjoni tal-Qorti Ġenerali li l-Kummissjoni ma wettqitx żball ta’ liġi meta kkunsidrat li l-prassi fiskali kontenzjuża kienet selettiva. Skont l-appellanti, il-prassi fiskali kontenzjuża ma tistabbilixxix differenza fit-trattament bejn impriżi paragunabbli u, fi kwalunkwe każ, deroga mill-qafas ta’ referenza hija ġġustifikata mill-fatt li l-prassi fiskali kontenzjuża tevita taxxa doppja.
59.      Dawn l-oġġezzjonijiet jikkonċernaw il-kwistjonijiet li għandhom jiġu eżaminati fit-tieni u fit-tielet stadju, jiġifieri jekk il-miżura fiskali inkwistjoni tiddevjax mis-sistema ġenerali fis-sens li tintroduċi distinzjonijiet bejn operaturi ekonomiċi, li, fid-dawl tal-għan segwit minn din l-iskema ġenerali, jinsabu f’sitwazzjoni fattwali u legali paragunabbli (it-tieni stadju), u, jekk dan huwa l-każ, jekk din id-deroga hijiex iġġustifikata (it-tielet stadju; ara, f’dan ir-rigward, il-punt 28 iktar ’il fuq).
60.      Skont il-konstatazzjonijiet tal-Qorti Ġenerali, l-iskema fiskali għall-profitti eċċessivi twassal fost oħrajn għal żvantaġġ selettiv għall-impriżi li ma jagħmlux parti minn grupp multinazzjonali (47). Dan għaliex l-għan tas-sistema tat-taxxa korporattiva Belġjana huwa li tintaxxa l-profitti kollha tal-impriżi taxxabbli, irrispettivament minn jekk humiex awtonomi jew jappartjenux għal grupp multinazzjonali (48). B’kuntrast ma’ dan, il-prassi fiskali kontenzjuża kienet tagħti lill-benefiċjarji tnaqqis ta’ taxxa billi tippermettilhom inaqqsu mill-bażi taxxabbli tagħhom parti mill-profitti tagħhom, mingħajr ma dawn il-profitti eżentati jkunu ġew inklużi fil-profitti ta’ kumpannija oħra tal-grupp (49). Konsegwentement, l-impriżi li jagħmlu parti minn grupp multinazzjonali jiġu ttrattati b’mod differenti minn impriżi oħra li ġew intaxxati fuq il-profitt globali tagħhom skont is-sistema normali tat-taxxa fuq il-kumpanniji Belġjana (50). Din id-deroga lanqas ma tista’ tiġi ġġustifikata u, b’mod partikolari, il-prassi fiskali kontenzjuża ma hijiex intiża sabiex tevita taxxa doppja reali jew potenzjali (51).
61.      L-appellanti ssostni li l-impriżi li jagħmlu parti minn grupp ta’ impriżi multinazzjonali ma jinsabux f’sitwazzjoni paragunabbli għal dik tal-impriżi li ma jappartjenux għal grupp ta’ impriżi jew għal grupp ta’ impriżi li joperaw esklużivament fuq livell nazzjonali.
62.      Għaldaqstant, għandu jiġi eżaminat jekk, fid-dawl tal-għan imfittex mill-qafas ta’ referenza (tassazzjoni tal-profitti ugwali skont il-kapaċità ta’ ħlas konkreta), l-impriżi ta’ gruppi multinazzjonali jinsabux f’sitwazzjoni fattwali u legali paragunabbli ma’ dik tal-impriżi individwali u tal-impriżi ta’ gruppi nazzjonali.
63.      Ċertament, l-appellanti ġustament toġġezzjona li, kuntrarjament għall-gruppi ta’ impriżi multinazzjonali, l-impriżi li jeżerċitaw attivitajiet purament nazzjonali ma humiex esposti għar-riskju ta’ taxxa doppja li tista’ tirriżulta mill-aġġustament tal-prezzijiet ta’ trasferiment.
64.      Madankollu, il-prassi fiskali kontenzjuża ma hijiex marbuta preċiżament mar-riskju ta’ tali taxxa doppja, peress li ma tippreżupponix tranżazzjoni transkonfinali. Għall-kuntrarju, il-prassi fiskali kontenzjuża hija mfassla b’tali mod li tħalli f’idejn il-benefiċjarji l-għażla li jaqilbu minn tassazzjoni bbażata fuq il-profitt konkret magħmul (li jirrifletti l-kapaċità ta’ ħlas reali) għal tassazzjoni bbażata fuq il-profitt medju ipotetiku ta’ impriża individwali. Minn dan jirriżulta li l-persuni taxxabbli li jagħmlu parti minn grupp multinazzjonali jkollhom l-għażla li ma jħallsux it-taxxa fuq il-kumpanniji fuq ċerta parti tal-profitti tagħhom effettivament magħmula. Din l-għażla ma tingħatax lil impriża individwali.
65.      Minn dan isegwi li r-riskju ta’ taxxa doppja fir-rigward tal-għan ta’ tassazzjoni tal-profitti tal-impriżi skont il-kapaċità tal-ħlas ma jistax jiġġustifika d-differenza fit-trattament li tirriżulta mill-prassi fiskali kontenzjuża, u lanqas, kif ġie espost fil-kuntest tas-sitt aggravju, jiġġustifika deroga mill-qafas ta’ referenza. Fil-fatt, f’dan ir-rigward, l-impriżi ta’ gruppi multinazzjonali jinsabu f’sitwazzjoni fattwali u legali paragunabbli ma’ dik tal-impriżi individwali u tal-impriżi ta’ gruppi nazzjonali. L-għan ta’ tassazzjoni uniformi tal-profitti ma jintlaħaqx preċiżament jekk l-impriżi multinazzjonali jkollhom jintaxxaw il-profitti tagħhom biss sal-limitu ta’ profitt medju ipotetiku, filwaqt li l-persuni taxxabbli l-oħra kollha jiġu ntaxxati fuq il-profitt reali kollu tagħhom.
66.      Peress li t-tnaqqis tat-taxxa ma huwiex possibbli bl-istess mod għall-persuni taxxabbli kollha, iżda biss għall-impriżi Belġjani ta’ gruppi multinazzjonali, il-Qorti Ġenerali ma wettqitx żball ta’ liġi meta qieset li l-prassi fiskali kontenzjuża tittratta b’mod differenti impriżi li jinsabu, fid-dawl tal-għan imfittex mis-sistema ġenerali ta’ tassazzjoni uniformi tal-profitti skont il-kapaċità finanzjarja tagħhom, f’sitwazzjoni fattwali u legali komparabbli.
67.      Minn dan isegwi li, anki jekk għal din ir-raġuni biss, il-ħames u s-sitt aggravju huma ineffettivi. Il-Kummissjoni u l-Qorti Ġenerali ġustament ikkonkludew, mingħajr ma wettqu żball ta’ liġi, li l-prassi fiskali kontenzjuża kienet selettiva.
68.      Konsegwentement, ma huwiex neċessarju li jiġi ddeterminat jekk iż-żewġ distinzjonijiet l-oħra mressqa mill-Kummissjoni u kkunsidrati bħala ħielsa minn żball ta’ liġi (52) mill-Qorti Ġenerali joħolqux ukoll differenza fit-trattament bejn operaturi ekonomiċi li jinsabu f’sitwazzjoni fattwali u legali paragunabbli (53). Fil-fatt, kull wieħed mit-tliet motivi mressqa mill-Kummissjoni, indipendentement minn xulxin, jippermettu li jiġi konkluż li teżisti differenza fit-trattament.
C.      Fuq l-eżistenza ta’ vantaġġ
69.      Permezz tas-seba’ u tat-tmien aggravju tagħha, l-appellanti tikkontesta l-konstatazzjoni tal-Qorti Ġenerali li l-prassi fiskali kontenzjuża toħloq vantaġġ.
1.      Fuq is-seba’ aggravju
70.      Hija ssostni li l-Qorti Ġenerali żbaljat meta qieset li l-Kummissjoni kienet stabbilixxiet b’mod suffiċjenti fid-dritt l-eżistenza ta’ vantaġġ għas-sempliċi raġuni li l-benefiċjarji tal-iskema inkwistjoni ma kinux intaxxati fuq il-profitt effettivament magħmul, iżda fuq profitt ipotetiku.
71.      Lanqas din l-oġġezzjoni ma tista’ tiġi aċċettata. Fil-fatt, kif ikkonstatat ġustament il-Qorti Ġenerali (54), il-prassi fiskali kontenzjuża naqqset il-piż fiskali tal-impriżi benefiċjarji meta mqabbel ma’ dak li kien jirriżulta mit-tassazzjoni normali skont is-sistema Belġjana tat-taxxa fuq il-kumpanniji. Ċertament, din tal-aħħar tinkludi wkoll l-applikazzjoni tal-aġġustamenti previsti mil-liġi, bħall-Artikolu 185(2)(b) taċ-CIR 92. Kif għadni kif spjegajt (punti 49 et seq.), il-kundizzjonijiet ta’ din id-dispożizzjoni manifestament ma humiex issodisfatti. Il-vantaġġ tal-prassi fiskali kontenzjuża kien għalhekk, għall-impriżi benefiċjarji, li jaġġustaw, fuq talba tagħhom, in-natura u l-ammont tal-bażi taxxabbli, mingħajr ma dan l-aġġustament kien previst mil-leġiżlazzjoni Belġjana fil-qasam tat-taxxa fuq il-kumpanniji.
72.      Kuntrarjament għall-oġġezzjoni tal-appellanti, ma kienx neċessarju li l-Kummissjoni tipproduċi provi addizzjonali. Fil-fatt, diġà għandu jiġi preżunt li l-appellanti ma ressqitx talba għal tassazzjoni ta’ profitt (ipotetiku) ogħla mill-profitt effettiv tagħha.
73.      Anki jekk, f’każ individwali, kellha sseħħ is-sitwazzjoni improbabbli li l-kumpanniji benefiċjarji ma kinux ikunu suġġetti għal piż fiskali ogħla fl-assenza tad-deċiżjonijiet fiskali bil-quddiem miksuba fil-kuntest tal-prassi fiskali kontenzjuża, dan ma jaffettwax il-legalità tad-deċiżjoni kontenzjuża. Fil-fatt, il-Kummissjoni hija obbligata biss, f’dan l-istadju, tivverifika jekk il-prassi fiskali kontenzjuża tiżgurax lill-benefiċjarji, minħabba l-modalitajiet li hija tipprevedi, vantaġġ sinjifikattiv fil-konfront tal-kompetituri tagħhom (55). Il-Kummissjoni ma hijiex obbligata twettaq eżami tal-għajnuna mogħtija ta’ kull każ individwali, u b’mod partikolari tal-ammont eżatt tagħha. Is-sitwazzjonijiet speċifiċi ta’ kull parti kkonċernata jistgħu jiġu kkunsidrati fl-istadju tal-irkupru. Konsegwentement, is-seba’ aggravju għandu jiġi miċħud ukoll.
2.      Fuq it-tmien aggravju
74.      Permezz tat-tmien aggravju tagħha, l-appellanti tikkritika lill-Qorti Ġenerali b’kontradizzjoni ta’ motivi. Minn naħa, sabiex tiddetermina l-vantaġġ, il-Qorti Ġenerali bbażat ruħha esklużivament fuq il-kumpannija tal-grupp destinatarja ta’ deċiżjoni fiskali bil-quddiem fil-kuntest tal-prassi fiskali kontenzjuża. Min-naħa l-oħra, hija kkunsidrat il-grupp kollu bħala benefiċjarju fil-kuntest tal-irkupru.
75.      Kif jirriżulta mill-osservazzjonijiet li jinsabu fl-appell, permezz ta’ din l-oġġezzjoni, l-appellanti tikkontesta l-konstatazzjonijiet tal-Qorti Ġenerali dwar l-eżistenza ta’ vantaġġ u mhux l-ordni ta’ rkupru. Hija ssostni li, sabiex jiġi ddeterminat jekk jeżistix effettivament vantaġġ, kellu jittieħed inkunsiderazzjoni l-impatt tal-prassi fiskali kontenzjuża fuq il-grupp kollu.
76.      Lanqas din l-oġġezzjoni ma tista’ tiġi aċċettata. Fil-fatt, kif ikkonstatat ġustament il-Qorti Ġenerali (56), il-prassi fiskali kontenzjuża naqqset il-piż fiskali tal-impriżi benefiċjarji meta mqabbel ma’ dak li kien jirriżulta mit-tassazzjoni normali skont is-sistema Belġjana tat-taxxa fuq il-kumpanniji. Dan il-vantaġġ ingħata mill-awtoritajiet tat-taxxa Belġjani permezz tal-adozzjoni ta’ deċiżjoni tat-taxxa bil-quddiem li tiggarantixxi ċerta tassazzjoni skont is-sistema Belġjana tat-taxxa fuq il-kumpanniji. Id-destinatarju ta’ tali deċiżjoni fiskali bil-quddiem huwa neċessarjament entità legali taxxabbli konkreta li taqa’ taħt il-kompetenza fiskali tal-Istat li jadottaha. Konsegwentement, hija biss din l-entità legali li għandha tittieħed inkunsiderazzjoni sabiex jiġi ddeterminat il-vantaġġ, peress li d-deċiżjoni fiskali bil-quddiem ma tistax tiddeċiedi dwar it-tassazzjoni fi Stat ieħor. Għaldaqstant, il-Qorti Ġenerali ma wettqitx żball ta’ liġi meta qieset li hija biss l-impriża Belġjana tal-grupp li kienet rilevanti għad-determinazzjoni tal-vantaġġ.
D.      Fuq il-ksur tal-obbligu ta’ motivazzjoni
77.      Permezz tad-disa’ aggravju tagħha, l-appellanti tinvoka ksur tal-obbligu ta’ motivazzjoni previst fl-Artikolu 36 u fl-Artikolu 53(1) tal-Istatut tal-Qorti tal-Ġustizzja. Hija tikkritika lill-Qorti Ġenerali talli ċaħdet l-argumenti tagħha mingħajr motivazzjoni suffiċjenti. Dawn kienu jirrigwardaw, l-ewwel nett, ir-raġunijiet li għalihom il-qafas ta’ referenza jawtorizza aġġustamenti unilaterali konformi mad-dritt fiskali Belġjan, it-tieni nett, għaliex l-argument prinċipali invokat sabiex tiġi ġġustifikata s-selettività fid-deċiżjoni kontenzjuża ma jistax jiġi sostnut mingħajr l-argumenti prinċipali, it-tielet nett, ir-raġuni li għaliha l-qafas ta’ referenza huwa l-prinċipju Belġjan ta’ distakkament u, ir-raba’ nett, is-sentenza tar-Rechtbank van eerste aanleg Brussel (il-Qorti tal-Ewwel Istanza ta’ Brussell, il-Belġju) dwar il-legalità ta’ aġġustamenti unilaterali tal-profitti eċċessivi fid-dawl tad-dritt Belġjan.
78.      Dan l-aggravju lanqas ma huwa fondat.
79.      Fil-fatt, l-obbligu ta’ motivazzjoni tas-sentenzi impost fuq il-Qorti Ġenerali skont l-Artikolu 36 u l-Artikolu 53(1) tal-Istatut tal-Qorti tal-Ġustizzja ma jistax jiġi interpretat fis-sens li jimponi fuq il-Qorti Ġenerali l-obbligu li tindirizza kull argument imqajjem mill-partijiet wieħed wara l-ieħor b’mod eżawrjenti (57). Dak li huwa rilevanti huwa li l-appellanti tkun f’pożizzjoni li tkun taf ir-raġunijiet li fuqhom ibbażat ruħha l-Qorti Ġenerali.
80.      Dan huwa l-każ fil-kawża ineżami. Mill-osservazzjonijiet tal-Qorti Ġenerali jirriżulta li l-prassi fiskali kontenzjuża titbiegħed mill-qafas ta’ referenza u għalfejn il-Qorti Ġenerali tqis li l-prassi fiskali kontenzjuża hija selettiva (58). Il-fatt li l-Qorti Ġenerali ma ħaditx pożizzjoni, fid-deċiżjoni kontenzjuża, dwar ir-relazzjoni bejn ir-raġunament prinċipali u r-raġunament sussidjarju sabiex tiġġustifika s-selettività huwa irrilevanti f’dan ir-rigward. Dan għaliex l-appellanti espressament ħalliet miftuħa l-kwistjoni tal-konnessjoni bejn dawn il-linji ta’ argumenti fir-rikors promotur tagħha fl-ewwel istanza, peress li la kien hemm deroga mil-leġiżlazzjoni Belġjana dwar it-taxxa fuq il-kumpanniji (argument prinċipali) u lanqas deroga mill-prinċipju ta’ distakkament (argument sussidjarju). Il-Qorti Ġenerali ma tistax tkun mistennija tieħu pożizzjoni dwar osservazzjonijiet li ma humiex rilevanti għas-soluzzjoni tat-tilwima.
81.      Finalment, il-Qorti Ġenerali lanqas ma naqset mill-obbligu ta’ motivazzjoni sa fejn ma ħaditx inkonsiderazzjoni s-sentenza tar-Rechtbank van eerste aanleg Brussel (il-Qorti tal-Ewwel Istanza ta’ Brussell) tal‑21 ta’ Ġunju 2017. Is-sempliċi fatt li deċiżjoni waħda – u iżolata tal-Qorti Ġenerali – tikkonstata l-kompatibbiltà mad-dritt fiskali nazzjonali la jqajjem dubji dwar il-fatt li l-prassi fiskali kontenzjuża titbiegħed mill-formulazzjoni tal-liġi u lanqas li dan it-tbegħid kien manifest. Minn dan isegwi li l-Qorti Ġenerali ma tista’ tiġi kkritikata bl-ebda nuqqas ta’ motivazzjoni fir-rigward tal-kriterju msemmi iktar ’il fuq.
E.      Fuq ksur tad-dritt għal amministrazzjoni tajba
82.      Permezz tal-għaxar aggravju tagħha, l-appellanti tinvoka ksur tad-dritt għal amministrazzjoni tajba stabbilit fl-Artikolu 41 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”). Hija taqsam dan l-aggravju fi ksur tal-obbligu ta’ motivazzjoni, minn naħa, u ksur tad-dritt għal smigħ, min-naħa l-oħra.
83.      Fuq il-mertu, hija tikkontesta, minn naħa, li l-Kummissjoni emendat il-motivazzjoni tagħha fid-deċiżjoni kontenzjuża meta mqabbla ma’ dik li tinsab fid-deċiżjoni ta’ ftuħ. Dan huwa ksur kemm tal-obbligu ta’ motivazzjoni kif ukoll tad-dritt għal smigħ. Min-naħa l-oħra, il-Kummissjoni kisret l-obbligu ta’ motivazzjoni tagħha sa fejn hija ma wrietx li l-kumpanniji Belġjani jifformaw unità ekonomika mal-kumpanniji multinazzjonali.
84.      Dan l-ilment ma jistax jintlaqa’. F’dan ir-rigward, huwa irrilevanti jekk il-ksur tal-obbligu ta’ motivazzjoni, invokat għall-ewwel darba fl-appell, għandux jiġi miċħud għas-sempliċi raġuni li dan huwa argument ġdid fis-sens tal-Artikolu 127(1) moqri flimkien mal-Artikolu 190(1) tar-Regoli tal-Proċedura, jew jekk jikkostitwixxix motiv ta’ ordni pubbliku li għandu jitqajjem
ex officio (59) Fil-fatt, fi kwalunkwe każ, il-Kummissjoni osservat l-obbligu ta’ motivazzjoni impost fuqha.
85.      Skont l-Artikolu 41(2)(a) tal-Karta, id-dritt għal amministrazzjoni tajba jinkludi l-obbligu tal-Kummissjoni li timmotiva d-deċiżjonijiet tagħha, li huwa wkoll stabbilit fl-Artikolu 296(2) TFUE. Ir-rekwiżit ta’ motivazzjoni huwa intiż, minn naħa, sabiex jippermetti lill-persuna kkonċernata tiddefendi d-drittijiet tagħha u, min-naħa l-oħra, lill-qorti tal-Unjoni teżerċita l-istħarriġ ġudizzjarju tagħha (60). Il-motivazzjoni għandha għalhekk tiġi kkonċepita b’mod li tippermetti lill-persuna kkonċernata tifhem ir-raġunament tal-amministrazzjoni u tevalwa jekk hija tixtieqx tippreżenta rikors kontra din id-deċiżjoni. F’dan ir-rigward, il-Kummissjoni ssodisfat l-obbligu ta’ motivazzjoni tagħha. La huwa espost u lanqas evidenti kif din il-possibbiltà hija affettwata mill-fatt li l-Kummissjoni ppreċiżat l-evalwazzjoni ġuridika tagħha fid-deċiżjoni kontenzjuża meta mqabbla ma’ dik adottata fid-deċiżjoni ta’ ftuħ tal-proċedura. Sa fejn l-appellanti tiddeduċi ksur tal-obbligu ta’ motivazzjoni mill-fatt li l-Kummissjoni ma wrietx l-eżistenza ta’ unità ekonomika, l-ilment huwa wkoll ineffettiv. Fil-fatt, il-kwistjoni dwar jekk ċirkustanza hijiex stabbilita ma tikkonċernax l-obbligu ta’ motivazzjoni, iżda l-evalwazzjoni tal-mertu.
86.      Sa fejn l-appellanti tinvoka ksur tad-dritt għal smigħ stabbilit fl-Artikolu 41(2)(a) tal-Karta, għandu jiġi kkonstatat li, bħala benefiċjarja tal-għajnuna, hija ma hijiex destinatarja tad-deċiżjoni dwar l-għajnuna, iżda biss parti interessata fis-sens tal-Artikolu 1(h) tar-Regolament 2015/1589. Għaldaqstant, hija ma għandhiex drittijiet tad-difiża estiżi bħall-Istat Membru destinatarju, iżda biss drittijiet proċedurali limitati (61).
87.      Skont l-Artikolu 24(1) tar-Regolament 2015/1589, kull parti interessata għandha d-dritt li tippreżenta kummenti wara d-deċiżjoni li tinfetaħ il-proċedura ta’ investigazzjoni formali (62). Il-partijiet għandhom ikunu f’pożizzjoni li jippreżentaw tali kummenti biss jekk id-deċiżjoni tal-ftuħ tistabbilixxi b’mod espliċitu u ċar il-punti rilevanti ta’ fatt u ta’ liġi (63). Dawn huma primarjament dawk li għandhom jiġu eżaminati fid-dawl tal-adozzjoni tad-deċiżjoni finali (64). Konsegwentement, involviment ikbar tal-partijiet ikkonċernati (jew saħansitra l-pubblikazzjoni ta’ deċiżjoni ta’ ftuħ addizzjonali jew irrettifikata) tista’ tirriżulta neċessarja jekk jiġu kkonstatati fatti ġodda wara l-pubblikazzjoni tad-deċiżjoni tal-ftuħ jew jekk isiru modifiki sostanzjali tal-kuntest ġuridiku rilevanti (65).
88.      Bħala konklużjoni, il-Qorti Ġenerali ġustament ikkonstatat li l-Kummissjoni kienet osservat dawn ir-rekwiżiti (66). Fil-fatt, id-deċiżjoni ta’ ftuħ tesponi espressament u b’mod ċar il-kwistjonijiet ta’ fatt u ta’ liġi rilevanti. Fid-deċiżjoni kontenzjuża, il-Kummissjoni limitat ruħha li tippreċiża l-evalwazzjoni ġuridika preliminari (67) tagħha tad-deċiżjoni ta’ ftuħ, konformement mal-Artikolu 6 tar-Regolament 2015/1589, mingħajr ma rreferiet għal fatti materjalment ġodda jew għal bidla fil-kuntest ġuridiku. Mid-deċiżjoni tal-ftuħ jirriżulta li l-eżenzjoni tal-“profitti eċċessivi” tidderoga mir-regoli “normali” tad-dritt tat-taxxa fuq il-kumpanniji (68) Din l-evalwazzjoni – xi drabi kompletament ambigwa fid-deċiżjoni tal-ftuħ – ġiet iċċarata mill-Kummissjoni fid-deċiżjoni kontenzjuża fis-sens li l-Artikolu 185(2)(b) taċ-CIR 92 ċertament jagħmel parti mill-qafas ta’ referenza, iżda li l-prassi fiskali kontenzjuża ma tistax tistrieħ fuqu. La ġie allegat u lanqas ma huwa ċar kif din il-preċiżazzjoni tal-evalwazzjoni ġuridika setgħet ippreġudikat il-possibbiltà għall-appellanti li ssostni b’mod utli l-opinjoni tagħha. Hija kienet libera li tippreżenta l-evalwazzjoni tagħha tas-sitwazzjoni ta’ fatt u ta’ liġi fil-kuntest tal-proċedura ta’ investigazzjoni formali. Hija għażlet li ma tiħux din l-opportunità.
F.      Fuq ir-rekwiżiti dwar l-irkupru
89.      Permezz tal-ħdax-il aggravju tagħha, l-appellanti tidher li tikkontesta l-ispjegazzjoni dwar il-metodu ta’ rkupru li tinsab fid-deċiżjoni kontenzjuża sabiex tiddetermina l-ammonti li għandhom jiġu rkuprati. Skont l-appellanti, dawn ir-rekwiżiti estiżi wisq imorru kontra l-Artikolu 107 TFUE u l-Artikolu 16 tar-Regolament 2015/1589.
90.      Lanqas din l-oġġezzjoni ma tista’ tiġi aċċettata. Fil-fatt, kif ikkonstatat ġustament il-Qorti Ġenerali (69), kuntrarjament għal dak li ssostni l-appellanti, il-Kummissjoni ma eskludietx li l-ammonti li għandhom jiġu rkuprati jiġu ddeterminati skont is-sitwazzjoni individwali. Għall-kuntrarju, fid-deċiżjoni kontenzjuża, il-Kummissjoni enfasizzat espressament il-ħtieġa li tittieħed inkunsiderazzjoni s-sitwazzjoni individwali ta’ kull benefiċjarju fil-kuntest tal-proċedura ta’ rkupru.
91.      Konsegwentement, l-oġġezzjoni l-oħra, li l-irkupru tal-għajnuna ordnat mill-Kummissjoni jwassal għal taxxa doppja, hija wkoll ineffettiva. Kif ikkonstatat ġustament il-Qorti Ġenerali (70), dan il-fatt ma huwiex rilevanti għall-kwistjoni tal-legalità tad-deċiżjoni kontenzjuża. Taxxa doppja eventwali għandha tittieħed inkunsiderazzjoni fl-istadju tal-irkupru (71).
G.      Fuq l-ispejjeż
92.      Skont l-Artikolu 184(2) tar-Regoli tal-Proċeduri, meta l-appell huwa fondat u l-Qorti tal-Ġustizzja taqta’ l-kawża definittivament hija stess, hija għandha tiddeċiedi dwar l-ispejjeż. Skont l-Artikolu 138(1), applikabbli għall-appell skont l-Artikolu 184(1), il-parti li titlef il-kawża għandha tiġi kkundannata għall-ispejjeż, jekk dawn ikunu ntalbu.
93.      Peress li l-appellanti tilfet fl-aggravji kollha tagħha u peress li l-Kummissjoni talbet li l-appellanti tiġi kkundannata għall-ispejjeż, hemm lok li l-appellanti tiġi kkundannata tbati l-ispejjeż rispettivi tagħha kif ukoll dawk sostnuti mill-Kummissjoni.
VI.    Konklużjoni
94.      Fid-dawl tal-kunsiderazzjonijiet preċedenti, nipproponi li l-Qorti tal-Ġustizzja tiddeċiedi kif ġej fil-Kawża C‑754/23 P:
1.      Tiċħad l-appell.
2.      L-appellanti hija kkundannata għall-ispejjeż tal-proċedura tal-appell.
1      Lingwa oriġinali: il-Ġermaniż.
2      Sentenza tal‑20 ta’ Settembru 2023, SJM Coordination Center vs Il‑Kummissjoni (T‑420/16, EU:T:2023:563).
3      Dan jikkonċerna l-proċeduri fil-Kawżi C‑734/23 P u C‑735/23 P, C‑736/23 P, C‑737/23 P sa C‑742/23 P, C‑752/23 P, C‑755/23 P u C‑756/23 P, kif ukoll C‑757/23 P u C‑758/23 P. Dawn il-konklużjonijiet jikkorrispondu, essenzjalment, għal dawk esposti fil-konklużjonijiet tiegħi fil-Kawżi C‑734/23 P u C‑735/23 P.
4      Deċiżjoni tal-Kummissjoni (UE) 2016/1699 tal‑11 ta’ Jannar 2016 dwar l-iskema ta’ għajnuna li tirrigwarda l-eżenzjoni tal-qligħ eċċessiv SA.37667 (2015/C) (ex 2015/NN) implimentata mill-Belġju (ĠU 2019, L 260, p. 61).
5      Il-prezzijiet tat-trasferiment huma l-prezzijiet li bihom impriża tikkonsenja oġġetti fiżiċi jew assi intanġibbli lil impriżi assoċjati, jew tipprovdi servizzi għal impriżi assoċjati; ara l-Linji Gwida tal-OECD dwar l-Ipprezzar tat-Trasferimenti għall-Intrapriżi Multinazzjonali u l-Amministrazzjonijiet tat-Taxxa, 2022, p 15 u 16.
6      Gazzetta Uffiċjali Belġjana tad‑9 ta’ Lulju 2004.
7      Punti 57, 58 u 61 tas-sentenza appellata u l-premessa 34 tad-deċiżjoni kontenzjuża.
8      Punti 59 u 61 tas-sentenza appellata, li jirreferu għall-premessa 38 tad-deċiżjoni kontenzjuża.
9      Punti 62 u 63 tas-sentenza appellata, li jirreferu għall-premessi 39 sa 42 tad-deċiżjoni kontenzjuża kif ukoll għad-dikjarazzjoni tal-Ministru għall-Finanzi tat‑30 ta’ Novembru 2023, ippreżentata bħala l-Anness R.4.
10      Ara f’dan ir-rigward il-punt 64 tas-sentenza appellata.
11      Fil-fatt, ġiet stabbilita perċentwali li rriżultat mit-tqabbil ta’ profitt medju ipotetiku stmat ta’ impriża individwali u ta’ profitt reali stmat tal-persuna taxxabbli. Din titnaqqas mill-profitt effettiv tal-persuna taxxabbli matul il-ħames snin ta’ wara.
12      Ara f’dan ir-rigward, il-punti 12 u 13 tas-sentenza appellata.
13      Sentenza tal‑14 ta’ Frar 2019, Il‑Belġju u Magnetrol International vs Il‑Kummissjoni (T‑131/16 u T‑263/16, EU:T:2019:91).
14      Sentenza tas‑16 ta’ Settembru 2021, Il‑Kummissjoni vs Il-Belġju u Magnetrol International, (C‑337/19 P, EU:C:2021:741).
15      Sentenza tas‑16 ta’ Settembru 2021, Il‑Kummissjoni vs Il‑Belġju u Magnetrol International (C‑337/19 P, EU:C:2021:741, punti 156 sa 158 u 169 et seq.).
16      Sentenzi tad‑29 ta’ April 2025, Prezydent Miasta Mielca (C‑453/23, EU:C:2025:285, punt 36), tal‑5 ta’ Diċembru 2023, Il‑Lussemburgu et vs Il‑Kummissjoni (C‑451/21 P u C‑454/21 P, EU:C:2023:948, punt 105), u tas‑16 ta’ Marzu 2021, Il‑Kummissjoni vs Il‑Polonja (C‑562/19 P, EU:C:2021:201, punt 27).
17      Ara f’dan ir-rigward is-sentenzi tad‑29 ta’ April 2025, Prezydent Miasta Mielca (C‑453/23, EU:C:2025:285, punt 44), tal‑5 ta’ Diċembru 2023, Il‑Lussemburgu et vs Il‑Kummissjoni (C‑451/21 P u C‑454/21 P, EU:C:2023:948, punt 107), u tas‑16 ta’ Marzu 2021, Il‑Kummissjoni vs Il‑Polonja (C‑562/19 P, EU:C:2021:201, punti 31 et seq.).
18      Punti 53 et seq., b’mod partikolari l-punt 67 tas-sentenza appellata.
19      Punt 53 tas-sentenza appellata.
20      Ċertament, il-verżjoni Ingliża tas-sentenza tuża l-espressjoni “already included” u mhux “also included”. Madankollu mill-premessi tas-sentenza u minn paragun mal-verżjoni Franċiża (“également repris”) jirriżulta li dan huwa żball ta’ traduzzjoni.
21      Punt 60 tas-sentenza appellata.
22      Punt 64 tas-sentenza appellata.
23      Ara, f’dan ir-rigward, il-konklużjonijiet tiegħi fil-kawżi Il‑Kummissjoni vs Il‑Lussemburgu et (C‑457/21 P, EU:C:2023:466, punti 91 et seq), Il‑Lussemburgu vs Il‑Kummissjoni u Engie Global LNG Holding et vs Il‑Kummissjoni (C‑451/21 P u C‑454/21 P, EU:C:2023:383, punti 86 et seq) u Tesco-Global Áruházak (C‑323/18, EU:C:2019:567, punti 147 et seq.).
24      Ara f’dan ir-rigward il-konklużjonijiet tiegħi fil-kawża Prezydent Miasta Mielca (C‑453/23, EU:C:2024:898, punt 27).
25      Sentenza tal‑5 ta’ Diċembru 2023, Il‑Lussemburgu et vs Il‑Kummissjoni (C‑451/21 P u C‑454/21 P, EU:C:2023:948, punt 119), u tat‑8 ta’ Mejju 2019, Związek Gmin Zagłębia Miedziowego (C‑566/17, EU:C:2019:390, punt 39); ara l-konklużjonijiet tiegħi fil-kawżi Il‑Lussemburgu vs Il‑Kummissjoni u Engie Global LNG Holding et vs Il‑Kummissjoni (C‑451/21 P u C‑454/21 P, EU:C:2023:383, punt 99).
26      Ara s-sentenzi tal‑14 ta’ Diċembru 2023, Il‑Kummissjoni vs Amazon.com et (C‑457/21 P, EU:C:2023:985, punt 56), tal‑5 ta’ Diċembru 2023, Il‑Lussemburgu et vs Il‑Kummissjoni (C‑451/21 P u C‑454/21 P, EU:C:2023:948, punti 115 et seq.) u tat‑8 ta’ Novembru 2022, Fiat Chrysler Finance Europe vs Il‑Kummissjoni (C‑885/19 P u C‑898/19 P, EU:C:2022:859, punti 95 et seq.).
27      Sentenzi tad‑29 ta’ April 2025, Prezydent Miasta Mielca (C‑453/23, EU:C:2025:285, punt 48), tal‑5 ta’ Diċembru 2023, Il‑Lussemburgu et vs Il‑Kummissjoni (C‑451/21 P u C‑454/21 P, EU:C:2023:948, punt 112), u tas‑16 ta’ Marzu 2021, Il‑Kummissjoni vs Il‑Polonja (C‑562/19 P, EU:C:2021:201, punt 37), ara f’dan is-sens ukoll fir-rigward tal-libertajiet fundamentali s-sentenzi tat‑3 ta’ Marzu 2020, Vodafone Magyarország (C‑75/18, EU:C:2020:139, punt 49), u tat‑3 ta’ Marzu 2020_Tesco-Global Áruházak (C‑323/18, EU:C:2020:140, punt 69, u l-ġurisprudenza ċċitata).
28      Sentenzi tal‑14 ta’ Diċembru 2023, Il‑Kummissjoni vs Amazon.com et (C‑457/21 P, EU:C:2023:985, punt 42) u tat‑8 ta’ Novembru 2022, Fiat Chrysler Finance Europe vs Il‑Kummissjoni (C‑885/19 P u C‑898/19 P, EU:C:2022:859, punti 95 et seq.)
29      Sentenzi tal‑14 ta’ Diċembru 2023, Il‑Kummissjoni vs Amazon.com et (C‑457/21 P, EU:C:2023:985) u tal‑5 ta’ Diċembru 2023, Il‑Lussemburgu et vs Il‑Kummissjoni (C‑451/21 P u C‑454/21 P, EU:C:2023:948).
30      Sentenza tal‑5 ta’ Diċembru 2023, Il‑Lussemburgu et vs Il‑Kummissjoni (C‑451/21 P u C‑454/21 P, EU:C:2023:948, punt 120).
31      Sentenza tal‑14 ta’ Diċembru 2023, Il‑Kummissjoni vs Amazon.com et (C‑457/21 P, EU:C:2023:985, punt 56).
32      Sentenza tad‑29 ta’ April 2025, (C‑453/23, EU:C:2025:285, punt 51).
33      Sentenza tad‑29 ta’ April 2025, Prezydent Miasta Mielca (C‑453/23, EU:C:2025:285, punt 80).
34      Ara l-konklużjonijiet tiegħi fil-kawżi Il‑Lussemburgu vs Il‑Kummissjoni u Engie Global LNG Holding et vs Il‑Kummissjoni (C‑454/21 P u C‑451/21 P, EU:C:2023:383, punt 101).
35      Ara l-konklużjonijiet tiegħi fil-kawżi Il‑Kummissjoni vs Il-Lussemburgu et (C‑457/21 P, EU:C:2023:466, punti 98 et seq.), u Il‑Lussemburgu vs Il‑Kummissjoni u Engie Global LNG Holding et vs Il‑Kummissjoni (C‑454/21 P u C‑451/21 P, EU:C:2023:383, punti 94 et seq.).
36      Ara l-konklużjonijiet tiegħi fil-kawżi Il‑Lussemburgu vs Il‑Kummissjoni u Engie Global LNG Holding et vs Il‑Kummissjoni (C‑454/21 P u C‑451/21 P, EU:C:2023:383, punt 96).
37      Ara l-konklużjonijiet tiegħi fil-kawżi Il‑Kummissjoni vs Il‑Lussemburgu et (C‑457/21 P, EU:C:2023:466, punt 94), u
Il-Lussemburgu vs Il‑Kummissjoni u Engie Global LNG Holding et vs Il‑Kummissjoni (C‑454/21 P u C‑451/21 P, EU:C:2023:383, punt 92).
38      Sentenza tal‑15 ta’ Novembru 2011, Il‑Kummissjoni u Spanja vs Government of Gibraltar u Ir-Renju Unit (C‑106/09 P u C‑107/09 P, EU:C:2011:732, punti 96 sa 107).
39      Ara wkoll il-konklużjonijiet tiegħi fil-kawża Il-Lussemburgu vs Il‑Kummissjoni u Engie Global LNG Holding et vs Il‑Kummissjoni (C‑454/21 P u C‑451/21 P, EU:C:2023:383, punt 91).
40      Sentenzi tad‑29 ta’ April 2025, Prezydent Miasta Mielca (C‑453/23, EU:C:2025:285, punt 53), tal‑5 ta’ Diċembru 2023, Il‑Lussemburgu et vs Il‑Kummissjoni (C‑451/21 P u C‑454/21 P, EU:C:2023:948, punt 114), tas‑16 ta’ Marzu 2021, Il‑Kummissjoni vs L‑Ungerija (C‑596/19 P, EU:C:2021:202, punti 48 et seq.), u tas‑16 ta’ Marzu 2021, Il‑Kummissjoni vs Il‑Polonja (C‑562/19 P, EU:C:2021:201, punti 42 et seq.).
41      Ara l-konklużjonijiet tiegħi fil-kawżi Prezydent Miasta Mielca (C‑453/23, EU:C:2024:898, punt 34), u Tesco-Global Áruházak (C‑323/18, EU:C:2019:567, punt 151).
42      F’dan ir-rigward is-sentenza tal‑5 ta’ Diċembru 2023, Il‑Lussemburgu et vs Il‑Kummissjoni (C‑451/21 P u C‑454/21 P, EU:C:2023:948, punt 119). Dan il-prinċipju jeżiġi li l-elementi essenzjali kollha li jikkostitwixxu l-aspetti sostantivi tat-taxxa jkunu rregolati mil-leġiżlatur nazzjonali.
43      Sentenza tal‑5 ta’ Diċembru 2023, Il‑Lussemburgu et vs Il‑Kummissjoni (C‑451/21 P u C‑454/21 P, EU:C:2023:948, punt 120).
44      Jekk, fuq il-bażi ta’ tali stħarriġ, l-istituzzjonijiet tal-Unjoni jikkonkludu li l-awtoritajiet nazzjonali qegħdin japplikaw il-leġiżlazzjoni fiskali nazzjonali b’mod manifestament illegali, prassi fiskali
bbażata fuq dik l-applikazzjoni ma tifformax parti mill-qafas ta’ referenza, iżda pjuttost tiddevja minnu. Jekk tagħtix ukoll vantaġġ selettiv għandu jiġi ddeterminat fuq il-bażi tat-tieni u tat-tielet stadju tal-istħarriġ fi tliet stadji msemmi hawn fuq. (punt 28). Ara s-sentenza tad‑29 ta’ April 2025, Prezydent Miasta Mielca (C‑453/23, EU:C:2025:285, punt 60); kif ukoll il-konklużjonijiet tiegħi f’din il-kawża Prezydent Miasta Mielca (C‑453/23, EU:C:2024:898, punt 28).
45      Il-prezzijiet tat-trasferiment huma l-prezzijiet li bihom impriża tikkonsenja oġġetti fiżiċi jew assi intanġibbli lil impriżi assoċjati, jew tipprovdi servizzi għal impriżi assoċjati; ara l-Linji Gwida tal-OECD dwar l-Ipprezzar tat-Trasferimenti għall-Intrapriżi Multinazzjonali u l-Amministrazzjonijiet tat-Taxxa, 2022, p 15 u 16.
46      Preżentazzjoni tal-perspettiva tal-Belġju fil-premessa 14 tad-deċiżjoni kontenzjuża.
47      Punti 107 et seq. tas-sentenza appellata.
48      Punt 109 tas-sentenza appellata.
49      Punt 110 tas-sentenza appellata.
50      Punt 112 tas-sentenza appellata.
51      Punti 158 et seq., b’mod partikolari l-punt 163 tas-sentenza appellata.
52      Punti 116 et seq., b’mod partikolari l-punti 124 et seq. tas-sentenza appellata.
53      Ara l-osservazzjonijiet addizzjonali tiegħi fil-konklużjonijiet tiegħi fil-Kawżi C‑734/23 P u C‑735/23 P, punti 87 et seq.
54      Punt 75 tas-sentenza appellata.
55      Ara f’dan ir-rigward is-sentenza tas‑16 ta’ Settembru 2021, Il‑Kummissjoni vs Il‑Belġju u Magnetrol International (C‑337/19 P, EU:C:2021:741, punt 77).
56      Punt 75 tas-sentenza appellata.
57      Sentenzi tat‑8 ta’ Marzu 2016, Il-Greċja vs Il‑Kummissjoni (C‑431/14 P, EU:C:2016:145, punt 38), u tal‑20 ta’ Settembru 2016, Mallis et vs Il‑Kummissjoni u BĊE (C‑105/15 P sa C‑109/15 P, EU:C:2016:702, punt 45).
58      Punti 24 et seq. u 69 et seq. tas-sentenza appellata.
59      Sentenza tal‑11 ta’ Settembru 2025, L‑Awstrija vs Il‑Kummissjoni (Impjant tal-enerġija nukleari Paks II) (C‑59/23 P, EU:C:2025:686, punt 99 u l-ġurisprudenza ċċitata).
60      Ara f’dan i-rigward is-sentenza tal‑15 ta’ Lulju 2021, Il‑Kummissjoni vs Landesbank Baden-Württemberg u SRB (C‑584/20 P u C‑621/20 P, EU:C:2021:601, punti 104
et seq., u l-ġurisprudenza ċċitata).
61      Ġurisprudenza stabbilita sa mis-sentenza tal‑24 ta’ Settembru 2002, Falck u Acciaierie di Bolzano vs Il‑Kummissjoni (C‑74/00 P u C‑75/00 P, EU:C:2002:524, punti 81 sa 83).
62      Ara s-sentenza tad‑29 ta’ Lulju 2024, Koiviston Auto Helsinki vs Il‑Kummissjoni (C‑697/22 P, EU:C:2024:641, punt 47 u l-ġurisprudenza ċċitata).
63      Sentenza tad‑29 ta’ Lulju 2024, Koiviston Auto Helsinki vs Il‑Kummissjoni (C‑697/22 P, EU:C:2024:641, punt 49 u l-ġurisprudenza ċċitata).
64      Sentenza tad‑29 ta’ Lulju 2024, Koiviston Auto Helsinki vs Il‑Kummissjoni (C‑697/22 P, EU:C:2024:641, punt 51).
65      Sentenza tad‑29 ta’ Lulju 2024, Koiviston Auto Helsinki vs Il‑Kummissjoni (C‑697/22 P, EU:C:2024:641, punt 52 u l-ġurisprudenza ċċitata).
66      Punt 185 tas-sentenza appellata.
67      Huwa fin-natura stess ta’ evalwazzjoni preliminari li din tista’ tevolvi jew tiġi ppreċiżata matul l-investigazzjoni.
68      Premessa 84 tad-deċiżjoni tat‑3 ta’ Frar 2015 dwar il-miżura SA.37667 (2015/C) (ex 2015/NN), Sistema ta’ regolazzjoni dwar it-taxxa fuq il-profitt żejjed fil-Belġju – Artikolu 185, paragrafu 2, punt (b) tal-Kodiċi tat-Taxxa fuq id-Dħul 1992 (CIR92)
(ĠU 2015, C 188, p. 24 [41]).
69      Punt 174 tas-sentenza appellata.
70      Punt 202 tas-sentenza appellata.
71      Ara l-osservazzjonijiet fil-konklużjonijiet tiegħi fil-Kawża C‑752/23 P, punti 94 u 95.